Šiauliai 2016 06 26

Skaitiniai 1Kar 16b.19-21; Gal 5, 1. 13-18; Lk 9, 51-62;

Garbingasis Kunige Vyskupe - Šiaulių vyskupijos Ganytojau,

brangūs broliai Kunigai,

brangūs broliai ir seserys!

1. Pirmiausia dėkoju Vyskupui Eugenijui už tai, kad mane pakvietė į šias iškilmes. Esu Lietuvoje trečią kartą. Visą laiką prisimenu Šventojo Jono Pauliaus II apsilankymą Jūsų krašte 1993 metų rugsėjo mėnesį. Lydėjau jį tuomet būdamas asmeniniu jo sekretoriumi. Su tuo vizitu susiję neužmirštami pergyvenimai.

Dėkojome tada Dievui, žmogiškųjų įvykių Viešpačiui, kad išvedė Lietuvą per Raudonąją komunizmo jūrą, per tamsų totalitarinės ir bedieviškos sistemos slėnį. Dėkojome Dievui už pasiektą laisvę ir suverenumą.

Antrą kartą aplankiau Jūsų gražų kraštą prieš tris metus, kaip Šventojo Tėvo Pranciškaus pasiuntinys, dalyvavau Kauno Katedros šešių šimtmečių Jubiliejuje. Džiaugiuosi, kad šiandien galiu melstis Jūsų jaunoje vyskupijoje, kurią įsteigė Jonas Paulius II , kad galiu švęsti Eucharistiją su Jumis visais ir su pirmuoju šios vyskupijos Ganytoju, kurį taip pat paskyrė Šventasis Popiežius.

Atvežu Jums Krokuvos Bažnyčios sveikinimus ir maldos dovanas. Krokuvoje meldžiamės prie daugelio palaimintųjų ir šventųjų karstų, jų tarpe prie šventojo vyskupo ir kankinio Stanislovo, šventosios karalienės Jadvygos – kuri buvo karaliaus Vladislovo Jogailos žmona, o taip pat prie Šventosios Faustinos karsto, kuri priminė pasauliui Dieviškojo Gailestingumo slėpinį.

Krokuva gyvena asmenybe ir šventumu savo vyskupo Karolio Vojtylos, kuris nuo 1978 metų spalio 16 – osios tapo Romos Vyskupu ir visuotinės Bažnyčios Ganytoju, pasirinkdamas Jono Pauliaus II vardą.

Džiaugiuosi, kad šiandien Šiaulių katedroje bus dedikuota Dieviškojo Gailestingumo koplyčia, kuriai atvežame Šventojo Jono Pauliaus II relikvijas. Viso to dėka Šiaulių Bažnyčia ir Krokuvos Bažnyčia tampa tarpusavyje dar artimesnės.

1. Evangelija šiandien mums parodo Jėzų ryžtingai žengiantį į Jeruzalę, „atėjus metui, kai turėjo būti paimtas iš pasaulio“ (Lk 9, 51). Mūsų Viešpats sąmoningai ėjo sutikti kentėjimus, kančią ir mirtį ant kryžiaus. Atėjo į žemę, kad užbaigtų tragišką žmogaus gyvenimo laikotarpį, žmogaus, esančio blogio ir nuodėmės nelaisvėje, atskirto nuo svarbiausio gyvenimo šaltinių.

Dievo Sūnus savo atperkamąja mirtimi ir prisikėlimu išvadavo mus iš mirties vergovės ir atvedė į kelią vedantį į Dieviškosios karalystės gyvenimą kuriam, kaip išpažįstame mūsų krikščioniškajame CREDO, niekada nebus pabaigos.

Nuo Kristaus mirties momento kryžius mokiniams nustojo būti paniekinančios mirties įrankiu ir tapo didžiausios meilės ir aukos ženklu. Kryžius tapo pagrindiniu vilties pamatu visiems, kurie atsiduria gyvenimo sunkumų kančios ir mirties akivaizdoje.

Kryžius tapo labiausiai žinomu ir pažįstamu ženklu naujoms Jėzaus Kristaus mokinių kartoms, pasiryžusioms sekti savo mokytoju ir atsiliepti į jo žodžius: „Jei kas nori eiti paskui mane, teišsižada pats savęs, tepasiima savo kryžių ir teseka manimi“ (Mt 16,24).

Šiuos žodžius paliudijo Jūsų broliai ir seserys, kurie per daugelį metų sunkiausiomis aplinkybėmis nešė kryžius mažus ir didelius į Kryžių Kalną, iškilusį Jūsų žemėje ir žinomą visame pasaulyje.

Tokiu būdu jie liudijo savo nepalaužiamą tikėjimą nukryžiuotuoju ir prisikėlusiu Viešpačiu, kuris yra vienintelė mūsų viltis, žmogiškųjų likimų Viešpats ir pasaulio Išganytojas.

1. Tinka šiandien prisiminti Šventojo Jono Pauliaus II žodžius pasakytus 1993 metų rugsėjo 7 dieną per Šv. Mišias aukotas Kryžių Kalne: „Kryžius, – kalbėjo Popiežius, – visai [Jūsų] Tautai ir Bažnyčiai tapo Apvaizdos dovanota palaimos versme, žmonių susitaikymo ženklu. Jis įprasmina kančią, ligą, skausmą. Kaip praeityje, taip ir šiandien, kryžius toliau lydi žmogaus gyvenimą (Pamokslas Kryžių Kalne, n.3).

O Šv. Mišių pabaigoje Šventasis Tėvas pridūrė : „Dėkojame jums, lietuviai, už šitą Kryžių Kalną, už tą didelį liudijimą, duotą Dievui ir žmonėms. Liudijimą, duotą per Nukryžiuotojo ir Prisikėlusio Kristaus paslaptį. Liudijimą, duotą savo istorijai ir visoms Europos bei pasaulio tautoms [….]

Tegul šis Kryžių kalnas antrojo tūkstantmečio po Kristaus pabaigoje liudija ir skelbia naują tūkstantmetį, trečiąjį tūkstantmetį, skelbia Išganymą ir Atpirkimą, ko niekur kitur nerasime, kaip tik mūsų Atpirkėjo Kryžiuje ir Prisikėlime“.

Šiandien, jau trečiame krikščionybės tūkstantmetyje, priimame tuos Šventojo Popiežiaus žodžius kaip įpareigojimą. Visi esame pašaukti, kad mūsų neramiame pasaulyje paliudytume, jog tik Jėzuje Kristuje yra mūsų viltis, mūsų išgelbėjimas ir gyvenimas. Tik jis turi amžinojo gyvenimo žodžius.

1. Broliai ir seserys, nesunku pastebėti, kad Bažnyčiai antrojo ir trečio tūkstantmečio sankirtyje yra charakteringa ir gilesnis žvilgsnis į gailestingumo reikalus. Išgyvenus nežmoniškus ir bedieviškus XX - ojo amžiaus totalitarizmus, kai buvo paniekintos ištisos tautos, patirta neviltis blogio akivaizdoje, žmoguje pabudo troškimas patirti paties Dievo gailestingumą.

Dievo vardas yra Meilė, o charakteringa Jo meilės savybė gailestingumas. Mūsų Dievas yra didžios Širdies, kuri yra pilna gerumo ir gailestingumo, Dievas. Jis yra liepsnojantis meilės židinys, atleidžiantis, duodantis gyvenimą ir išganantis. Visa Evangelija mums atskleidžia gailestingiausią Jėzaus Širdį. O Jis perėjo žemę darydamas gera, gydydamas ligonius, pamaitindamas alkanus, pasilenkdamas prie dvasinio žmogaus vargo. Apie jo gailestingumą liudija šiandienė Evangelija.

Kristaus mokiniai norėjo, kad ant nesvetingo Samarijos kaimo gyventojų kristų ugnis ir juos sunaikintų, kadangi jie nenorėjo priimti Mokytojo iš Nazareto. Tuo tarpu Jis sudraudžia mokinius už tokį jų norą, nes atėjo ne pasmerkti, bet ieškoti pražūstančių ir gražinti jiems Dievo vaikų garbę.

Gailestingasis Jėzus visų pirma skelbė visiems žmonėms Gerąją Naujieną – „Dievas taip pamilo pasaulį, jog atidavė savo viengimį Sūnų, kad kiekvienas, kuris jį tiki nepražūtų, bet turėtų amžinąjį gyvenimą“ (Jn 3,16).

Gailestingasis Jėzus mums paliko Eucharistijos dovaną, savą Kūno ir Kraujo sakramentą, tikrąją gyvenimo duoną mums keleiviams, kad nepavargtume kelyje.

Gailestingasis Jėzus paliko savo Bažnyčiai Susitaikymo Sakramentą, galimybę mums visiems nusidėjėliams, kad atsiverstume ir grįžtume į kelią vedantį į gyvenimą.

Gailestingasis Jėzus atidavė už mus gyvybę, kad mes turėtume gyvenimą ir apsčiai jo turėtume (plg Jn 10, 10). Labiausiai sukrečiančiu Jo gailestingosios meilės simboliu tapo Jo širdis ant kryžiaus perdurta romėnų kareivių ietimi.

1. Paskelbdamas Ypatingą Gailestingumo Jubiliejų popiežius Pranciškus pažymėjo, kad pirmiausia - Jonas Paulius II - atkreipė Bažnyčios dėmesį į gailestingumo svarbą. Tai Jis, Jonas Paulius II, paskelbė didžiąją encikliką apie Dievo gailestingumą. Tai jis atskleidė gailestingumo kreipinį, perduotą Šventajai seseriai Faustinai ir išplatino jį visoje Bažnyčioje ir pasaulyje. Tai Jis patikėjo pasaulį Dievo Gailestingumui, peržengiant trečią tikėjimo tūkstantmečio slenkstį.

Prisimename apie tai šiandien pašventindami šioje Katedroje naują Dievo Gailestingumo koplyčią. Tai bus pastovus Gailestingumo Metų pergyvenimo pėdsakas mūsų gyvenime ir mūsų pasiryžime rodyti tarpusavio gailestingumą, kad mūsų širdys visuomet plaktų gailestingojo Išganytojo širdies ritmu.

Tokiu būdu parodome mūsų didžiausią dėkingumą Dievo gailestingumui, kurį pastoviai patiriame. Mūsų gailestingas nusiteikimas artimiesiems bus taip pat subrendusios laisvės, kuriai „mus išvadavo Kristus“ vaisiai.

Turima mintyje mūsų asmeninė vidinė laisvė nusimetant egoizmo, nuodėmės ir blogio jungą, kad kuo labiau gyventume Dievui ir kuo labiau mylėtume artimą jam tarnaudami.

Kalba apie tai mums šiandien Apaštalas Paulius ragindamas: „Iš tiesų, broliai, jūs esate pašaukti laisvei! Tiktai dėl šios laisvės nepataikaukite kūnui, bet stenkitės vieni kitiems su meile tarnauti“ (Gal 5.13).

Svarbu mūsų širdies solidarumas, darantis mūsų pasaulį labiau žmonišku, taigi ir labiau Dievišku.

1. Mielos seserys, mieli broliai, nuo šiandien, dėka Šventojo Jono Pauliaus II - Gailestingumo Popiežiaus, Šeimų Popiežiaus, Jaunimo Popiežiaus - kraujo relikvijų Jis bus dar labiau artimas Šiaulių Bažnyčiai, jūsų šeimoms ir visuomenei. Galite Jam patikėti Jūsų reikalus ir gyventi gilia viltimi, kad Jis juos perteiks prie Dievo sosto.

Aš pats patikiu Šventajam Popiežiui ganytojiškus rūpesčius ir žinau, kad Jis veiksmingai padeda iš aukštybių. Tarnavau Jam Krokuvoje ir Vatikane beveik 40 metų. Gerai pažinojau jo pamaldumą, jo uolumą, jo širdį ir dėl to žinau, kad galima juo pasitikėti ir juo remtis.

Sau Jis kėlė aukštus reikalavimus. Nepavargdamas tarnavo Kristui ir Bažnyčiai. Jo tarnyba buvo meilės išraiška, iškeliant Dievą į savo gyvenimo centrą, o Kristus jam buvo didžiausia meilė.

Tokį gyvenimo idealą siūlė visiems pradedant jaunimu. Ypatingai juos, jaunus Pasaulinėse Jaunimo Dienose 2000 metais pavadino „aušros sargais budinčiais švintant trečiajam tūkstantmečiui“. Būtent jiems, jauniems, Šventasis Pasaulinių Jaunimo Dienų iniciatorius tuomet siuntė tokius susimąstymo žodžius: „Sakydami „taip“ Kristui sakote „taip“ visiems savo puikiausiems idealams. Meldžiuosi, kad Jis viešpatautų jūsų širdyse ir taip pat naujo amžiaus ir tūkstantmečio žmonijoje. Nebijokite Juo pasitikėti. Jis jus ves ir duos jėgų, kad eitume paskui Jį kiekvieną dieną ir kiekvienoje situacijoje“ (Tor Vergata 2000 08 19 nr. 6).

1. Lygiai po mėnesio, liepos 26 d, prasidės eilinės Pasaulinės Jaunimo Dienos Krokuvoje. Kviečiu į šią tikėjimo šventę visą Lietuvos jaunimą. Laukiame Jūsų. Norime pasidalinti su Jumis mūsų tikėjimu ir praturtėti Jūsų tikėjimo entuziazmu.

Atvyks pas mus Popiežius Pranciškus ir jaunimas iš viso pasaulio. Iki Krokuvos ne taip jau toli. Tai daug arčiau negu iki Rio de Ženeiro.

Dėkoju Jums, broliai, seserys, už kantrybę. Norėjau pasidalinti su Jumis išgyvenimais susietais su šios dienos Dievo žodžiu, nes jis yra, - kaip sako Psalmininkas, – „žibintas mūsų kojoms ir šviesa mūsų takui“ (plg Ps 119,105). Norėjau Jums perteikti tai, kas yra mano širdyje, kuo gyvena šiandien Bažnyčia.

Patikėkime šioje Eucharistinėje aukoje visus mūsų reikalus visagaliam Dievui, prašydami Mergelės Marijos globos, nes ji, kaip rašė Adomas Mickevičius, „gina Čenstakavą ir šviečia Aušros Vartuose“. Prašykime Šv. Jono Pauliaus II užtarimo, kad mes nebijotume ir plačiai atvertume duris Kristui. Prašykime, kad būtume „gailestingi kaip Tėvas“ ir kad visuomet atsimintume, kad „palaiminti gailestingieji, nes jie susilauks gailestingumo“ (Mt 5,7) Amen.

Stanisław kardinolas Dziwisz

Krokuvos Arkivyskupas Metropolitas